open-index/open-wikipedia-markdown huggingface dataset:
Elias Lahti

**Elias Lahti** (s. 15. joulukuuta 2003) on suomalainen pesäpalloilija. 

Lahti edustaa Superpesiksessä pelaavaa kasvattajaseuraansa Haminan Palloilijoita. Hän pelaa ulkokentällä lukkarina ja sisäpelissä kotiuttajana. Lahti on pelannut 12 Superpesiksen runkosarjan ottelua. Näissä otteluissa hän on lyönyt kolme tavallista juoksua, tuonut kaksi juoksua ja kerännyt 21 kärkilyöntipistettä. Lahti on pelannut neljä Superpesiksen alempien pudotuspelien ottelua. Näissä otteluissa hän on tuonut kolme juoksua ja kerännyt 15 kärkilyöntipistettä. Tilastot päivitetty 11. toukokuuta 2024.

## Lähteet
John Steenhuisen

**John Steenhuisen** (s. 25. maaliskuuta 1976 Durban) on eteläafrikkalainen poliitikko. Hän on toiminut Demokraattisen allianssin puheenjohtajana vuodesta 2019.

## Tausta ja yksityiselämä
Steenhuisen varttui Durbanissa Natalin provinssissa (nyk. KwaZulu-Natal). Hän opiskeli Chelsea Drive Senior Primary -koulussa ja Northwood Boys High Schoolissa, josta hän valmistui 1993.

Steenhuisen avioitui ensimmäisen vaimonsa Julien kanssa vuonna 2000. Pariskunnalla on kaksi yhteistä tytärtä. He erosivat vuonna 2010, kun Steenhuisen oli ollut suhteessa Terry Kass Beaumontin kanssa. Pari avioitui vuonna 2014, ja heillä on yksi yhteinen tytär.

Steenhuis puhuu sujuvaa englantia ja afrikaansia.

## Poliittinen ura
Steenhuis valittiin Durbanin kaupunginvaltuustoon hänen ollessaan 22-vuotias, ja hän oli tuolloin kaupungin historian nuorin valtuutettu.

Vuonna 2024 Steenhuis nousi Etelä-Afrikan maatalousministeriksi Cyril Ramaphosan hallitukseen, jossa DA-puolue sai 6 ministerinpaikkaa.

Kun Ramaphosa vieraili Yhdysvalloissa toukokuussa 2025, Steenhuis oli mukana delegaatiossa, joka tapasi presidentti Donald Trumpin. Trumpin mukaan Etelä-Afrikassa on käynnissä valkoisiin kohdistuva kansanmurha ja hän näytti äärivasemmistolaisen Julius Maleman laulamassa laulua nimeltä Dubul' ibhunu (). Steenhuis tarkensi, ettei Malema ole mukana hallituksessa, ja että DA muodosti hallituksen ANC:n kanssa pitääkseen Maleman johtaman EFF-puolueen poissa vallankahvasta.

Helmikuussa 2026 Steenhuisen ilmoitti ettei hän asetu ehdolle puolueensa johtoon huhtikuussa.

## Lähteet

## Aiheesta muualla
Henning Berger

**Johan Henning Berger** (22. huhtikuuta 1872 Tukholma, Ruotsi – 1924 Kööpenhamina, Tanska) oli ruotsalainen kirjailija, jonka esikoisteos on vuonna 1901 ilmestynyt novellikokoelma. Sen jälkeen hän julkaisi romaaneja ja kertomuksia sekä muutaman näytelmän. Suurkaupunkielämän kuvauksina Bergerin teokset olivat aikoinaan suosittuja, mutta varsinaista kirjallishistoriallista merkitystä niillä ei ole katsottu olevan. Niitä on käännetty useille kielille, suomeksikin yksi.

Vuonna 1916 julkaistiin Bergerin romaani *Gulaschbaronerna.*

## Suomennettu tuotanto
* *Mustalaisruhtinatar : kertomus Chicagosta*, suomentanut O. Puupponen. Loviisa : Kustannusoy. Kirja 1919
;Näytelmät
* *Vedenpaisumus*

## Lähteet

## Aiheesta muualla
Karin Herlitz

**Karin Maria Herlitz** (o.s. **Langenskiöld**; 15. lokakuuta 1884 Viipuri – 24. marraskuuta 1969) oli suomalainen Lotta Svärd -järjestön perustajäsen ja sen 1920-luvun aktiivi.

Herlitzin vanhemmat olivat senaattori, vapaaherra Gustaf Adolf Langenskiöld ja Ida Zilliacus. Hänen veljensä oli kansainvälisesti tunnettu kirurgi Fabian Langenskiöld. Karin Langenskiöld avioitui Arabian posliinitehtaan omistajana ja toimitusjohtajana toimineen vuorineuvos Carl-Gustaf Herlitzin kanssa.

Karin Herlitz edusti Lotta Svärdin perustamiskokouksessa 1921 Nylands södra -piiriä ja toimi keskusjohtokunnan varajäsenenä sekä keräysjaoston päällikkönä vuosina 1921–1923.

## Lähteet
Janin ja Vuokon pieni valtakunta

**Janin ja Vuokon pieni valtakunta** on vuonna 2009 valmistunut brittiläinen lasten animaatiosarja. Ohjelman ovat luoneet Neville Astley ja Mark Baker, ja sen ovat tuottaneet Astley Baker Davies ja Entertainment One. Sarjassa seurataan parhaita ystävyksiä Jani-tonttua sekä keijuprinsessa Vuokkoa, jotka seikkaillessaan Pienessä valtakunnassa oppivat  tiimityöstä, jakamisesta ja ongelmien ratkaisusta.

Sarjan suomenkielisiä ääninäyttelijöitä:

Markku Huhtamo - Tonttuvaari

Saara Lehtonen - Kuningatar Kehäkukka, Pellervo, sivuäänet

Katja Sirkiä - Orvokki
Härkälä (Vihti)

**Härkälä** () on kylä Vihdissä Uudenmaan maakunnassa. Kylällä on ollut useita eri nimiä 1500-luvulla, kuten Koski, josta myös kylän ruotsinkielinen nimi *Forsby* todennäköisesti juontaa juurensa.

## Historia
Härkälän vanhin asutus on keskittynyt Härkälänjokilaaksoon joen pohjoispuolelle. Kylällä on ollut muun muassa oma mylly joessa. Vuonna 1649 Härkälän kartano muodostettiin kylän kahdesta talosta. 1787 kylään perustettiin Härkälän saha, joka oli toiminnassa 1850-luvulle asti. 1800-luvun alussa Härkälä oli yksi Vihdin suurimpia torpparikyliä. Kylässä oli yhteensä 22 torppaa, joista 16 kuului Härkälän kartanoon. Härkälä sai ensimmäisen koulunsa vuonna 1891. Nykyisin tämä entinen kansakoulu toimii juhlatilana.

## Lähteet
Buddy Ebsen

**Buddy Ebsen** (2. huhtikuuta 1908 Belleville, Illinois – 6. heinäkuuta 2003 Torrance, Kalifornia) oli yhdysvaltalainen näyttelijä. Hän oli yhdysvaltalaisen television suosituimpia näyttelijöitä 1950–1980-luvuilla. Hän esitti muun muassa televisiosarjassa *Davy Crockett* ja sarjoissa *The Beverly Hillbillies* ja *Barnaby Jones*.

## Lähteet

## Aiheesta muualla
*
Concord (Kalifornia)

**Concord** on kaupunki Kaliforniassa Yhdysvalloissa. Se sijaitsee San Franciscon lahden ympäristössä ja kuuluu San Franciscon paikallisliikenteen piiriin. Concordin elinkeinoja ovat muun muassa terveydenhuolto, IT-ala ja valmistava teollisuus. Asukasluku on noin 123&nbsp;000 (vuonna 2022).

## Maantiede
Concord sijaitsee Contra Costan piirikunnan pohjoisosassa ja San Franciscon lahden ympäristön itäosassa (East Bay). Mount Diablo kohoaa Concordin kaakkoispuolella. Concordin etäisyys San Franciscon keskustasta on noin 40 kilometriä koilliseen. Concordin ilmasto on välimerellinen. Kesät ovat pitkiä, lämpimiä, kuivia ja enimmäkseen pilvettömiä. Talvet ovat lyhyitä, viileitä ja pilvisempiä. Tyypillisten vuotuisten lämpötilojen vaihteluväli on noin 4 °C – 31 °C. Lämpötila laskee harvoin pakkasen puolelle ja nousee harvoin yli 37 °C:een.

## Historia

Ensimmäiset eurooppalaiset saapuivat nykyisen Concordin alueelle 1770-luvulla. Siellä asui vanhastaan Bay Miwok -heimon intiaaneja. Paikkakunta perustettiin Todos Santos -nimisenä 1868, mutta nimeksi muutettiin miltei samantien Concord. 1870-luvulla kaupunkimainen asutus alkoi kehittyä Salvio Streetin ja torin ympäristöön. Ensimmäinen kirkko, Queen of All Saints, avattiin 1876. Concordin 1890-luvulla alkanut nopea kasvu hidastui 1910-luvulla ja keskusta paloi 1917.

Concordin alueen maatalous kukoisti edelleen ja kaupunkiin avattiin sairaala 1930-luvulla. Vuonna 1944 Port Chicagon ammusvarasto räjähti ja paineaalto vahingoitti pahoin myös Concordia. 1950- ja 1960-luvuilla kaupungin asukasluku moninkertaistui, mutta samalla keskusta alkoi rappeutua. Vuosituhannen vaihteeseen tultaessa asukasluku saavutti 120&nbsp;000:n rajan. Keskustaa alettiin elävöittää 1900-luvun lopulla.

## Talous

Concordin elinkeinorakenne on monipuolinen. Keskeisiä aloja ovat terveydenhuolto (sairaalat, tutkimuskeskukset), valmistava teollisuus (elektroniikka, koneet, elintarvikkeet), informaatiotekniikka, matkailu, rakentaminen, koulutus, rahoitus- ja vakuutusala, energiasektori, viihde ja maatalous.

## Liikenne
Concord on San Franciscon paikallisliikenteen piirissä: sillä on asema Bay Area Rapid Transit -metroradan (BART) varrella (Yellow Line). Maantieliikenteen valtaväylä on California State Route 4, joka kulkee Concordin keskustan pohjoispuolitse ja risteää Interstate 680:n kanssa kaupungin luoteispuolella. State Route 4:stä erkanee California State Route 242, joka yhtyy Interstate 680:een Concordin länsirajalla. Kolmen valtaväylän muodostaman kolmion alueella sijaitsee paikallinen lentokenttä Buchanan Field Airport.

## Lähteet

## Aiheesta muualla
*City of Concord, California, USA — Sunrise, Sunset, and Daylength
Antioch (Kalifornia)

**Antioch** on kaupunki Kaliforniassa Yhdysvalloissa. Se sijaitsee San Franciscon lahden ympäristössä ja kuuluu San Franciscon paikallisliikenteen piiriin. Asukasluku on noin 115&nbsp;000 (vuonna 2022).

## Maantiede
Antioch sijaitsee Contra Costan piirikunnan pohjoisosassa ja San Franciscon lahden ympäristön itäosassa (East Bay). Mount Diablo kohoaa Concordin lounaispuolella. Antiochin etäisyys San Franciscon keskustasta on noin 60 kilometriä koilliseen. Antiochin pohjoispuolella sijaitsee San Joaquinin ja Sacramenton suisto (Kalifornia Delta).

## Historia
Antioch perustettiin San Joaquinin etelärannalle 1849. Alkuaan nimi oli Smith’s Landing , mutta jo 1851 nimeksi annettiin Antioch. Se oli pieni kaivoskaupunki, josta kaivostoiminnan hiipuessa kehittyi suotuisan ilmastonsa ja otollisen maaperänsä ansiosta maatalouden keskus. Maataloustuotteita kuljetettiin jokea pitkin San Franciscoon. Toisen maailmansodan aikana Antioch oli merkittävä laivaston telakkansa ansiosta. Sodan jälkeen kaupunki kasvoi ja modernisoitui nopeasti. Infrastruktuuria kohennettiin.

## Talous ja liikenne
Antiochin työllistävimpiä elinkeinoja ovat terveydenhuolto, vähittäiskauppa ja rakentaminen. Antiochin metroasema on Bay Area Rapid Transit -metroradan (BART) keltaisen linjan päätepiste. Maantieliikenteen valtaväylä on California State Route 4.

## Lähteet

## Aiheesta muualla
*Antioch, California, USA — Sunrise, Sunset, and Daylength
Lolan Vasström

**Cecilia Leontine Carola ”Lolan” Wasström os. Landgren** (14. syyskuuta 1888 Norrköping, Itä-Götanmaa Ruotsi – 13. kesäkuuta 1964 ) oli alkujaan ruotsalainen, Suomeen avioitumisen myötä muuttanut näyttelijä. Hän oli Lotta Svärd -järjestön perustajajäseniä ja 1920-luvun järjestön aktiiveja.

Lolan Wasströmin vanhemmat olivat Göteborgissa asuneet Anders Fredrik Landgren ja Hanna Sofia Eriksson. Hän opiskeli näyttelijäksi ja laulajaksi Ruotsissa ja muualla Euroopassa. Hänen esiintyessään Helsingissä Svenska Teaternissa Lolan Landgren tapasi helsinkiläisen kuvataitelija Eric Wasströmin. He avioioituvat vuonna 1913. Lolan Wasström teki näyttämökiertueita ja piti omaa puhekoulua.

Suomen itsenäistyttyä Lolan Wasström oli perustamassa Haagan lottayhdistystä hyvin varhaisessa vaiheessa vuonna 1918. Lotta Svärd -järjestön perustamiskokouksessa Wasström edusti Nylands södra-piiriä, jonka puheenjohtajana hän toimi vuodet 1920-1927. Hänet valittiin järjestön keskusjohtokuntaan kausiksi 1921-1923, jolloin hän hoiti järjestön varus- ja keräysjaoston päällikön tehtäviä.

Lolan Wasström kuului myös äärioikeistolaisen Suomen Suojelusliiton Helsingin piirihallitukseen vuosina 1923-1930. Sotavuosina Wasström toimi aktiivisti hankkiessaan Suomen armeijalle merkitäviä lahjoituksia Ruotsista.

## Lähteet
Puupponen

**Puupponen** on muun muassa seuraavien suomalaisten henkilöiden sukunimi:

* Antti Puupponen (1873–1934), filosofian maisteri ja rehtori
* Esko Puupponen (1919–2002), hortonomi, ylipuutarhuri ja puutarha-alan kirjoja julkaissut tietokirjailija
* Simo Puupponen, nimimerkki *Aapeli* (1915–1967), kirjailija ja toimittaja
* Tuovi Puupponen, ent. *Virtanen*, nimimerkki *Mura* (1920–1999), toimittaja ja televisiokäsikirjoittaja

; Kuvitteellinen henkilö
* Ville Puupponen, poliisi Leena Lehtolaisen Maria Kallio -kirjoissa.
Belleville (Arkansas)

**Belleville** on Yhdysvaltojen Arkansas’n osavaltion Yellin piirikunnassa sijaitseva kaupunki. Kaupungissa asuu vuoden 2020 väestönlaskennan mukaan 312 asukasta, ja sen pinta-ala on 1,89 neliökilometriä.

## Lähteet
Paul Dacre

**Paul Michael Dacre** (s. 14. marraskuuta 1948 Lontoo) on brittiläinen toimittaja. Hän toimi oikeistolaisen Daily Mailin toimittajana 26 vuotta vuosina 1992–2018. Myöhemmin hän on toiminut muun muassa Daily Mailia ja Mail on Sundayta julkaisevan DMG Median päätoimittajana.

## Lähteet
Brentwood (Kalifornia)

**Brentwood** on kaupunki Kaliforniassa Yhdysvalloissa. Se sijaitsee San Franciscon lahden ympäristössä noin 65 kilometriä San Franciscosta itäkoilliseen.

## Maantiede
Brentwood sijaitsee Mount Diablon (1&nbsp;173 metriä mpy) kupeessa San Franciscon lahden ympäristön itäosassa (East Bay) ja niin ikään Costa Contran piirikunnan itäosassa.

## Historia
Nykyisen Brentwoodin historia alkaa 1870-luvulta. Sitä ennen aluetta olivat asuttaneet intiaaniheimot. Alueelle alkoi kehittyä kaupunkimaista asutusta ja ensimmäinen postikonttori avattiin 1878. Samana vuonna paikkakunta kytkettiin rautatieverkkoon. Vuosina 1880–1910 Brentwood kehittyi voimakkaasti maataloudelle suotuisan maaperänsä ja ilmastonsa avittamana. Ensimmäinen pankki, Bank of Brentwood, avattiin 1913 ja kirjasto kaksi vuotta myöhemmin. Paikkakunta sai ensimmäisen sairaalansa 1929, joka kuitenkin piti sulkea jo parin vuoden päästä. Kasvava väestö tarvitsi alati uusia palveluja, joiden luomiseksi perustettiin järjestö 1940-luvulla. Järjestö hankki Brentwoodille kaupungin statuksen 1948. Brentwood sai asianmukaisen kaupungintalon 1963. Siitä hallinto muutti uuteen kaupungintaloon 2011.

Brentwoodin asukasluku on kasvanut voimallisesti. Vuonna 2000 asukkaita oli noin 23&nbsp;000 ja 2020-luvun alussa jo 66&nbsp;000. Kaupungin korkein rakennus ja maamerkki on Walnut Boulevardin varrella sijaitseva entinen vesitorni, joka nykyisin palvelee matkapuhelinliikennettä.

## Talous ja liikenne
Brentwoodin elinkeinorakenne on palveluvaltainen (koulutus, rahoitus, IT). Maantieliikenteen valtaväylä on California State Route 4.

## Lähteet

## Aiheesta muualla
*City of Brentwood, California, USA — Sunrise, Sunset, and Daylength
Milana

**Milana** on vanha slaavilainen naisen nimi. Suomessa Milana-nimen on Digi- ja väestötietoviraston tietojen mukaan saanut 191 naista vuosina 2020–2024. Miesten versio nimestä on Milan.

## Nimipäivä
Suomenkielisessä kalenterissa 19. toukokuuta.
Ruotsinkielisessä kalenterissa ei ole.
Venäjän kalenterissa (Melanija) 21.6. Muissa lähteissä 13.1.

## Nimen alkuperä
Romani ja saksan kielissä Milana nimi tarkoittaa ahkeraa kärsimätöntä. Nimi on tällä hetkellä suosittu nimi Kroatiassa, Makedoniassa, Bulgariassa ja Unkarissa.
Muissa lähteissä nimi tarkoittaa huolellista tai armahdettua. Koska nimessä on sama vartalo – mil-, lasketaan että Milana nimi on sukua nimille Mila, Milan, Milena.
Venäläisissä lähteissä Milana nimi tarkoittaa söpöliiniä, kultaa, rakasta.
Kutsumavaihtoehdot nimelle ovat Mila, Milka, Milja, Milanka, Melanja.

## Tunnettuja Milanoja
* Anna-Maria Milana Mišić-Puukari, suomalainen muusikko ja optikko
* Milana Tasjenova, venäläinen urheilija
* Milana Star, venäläinen laulaja
* Milana Bakhaeva, journalisti

## Lähteet
* Khigir, B.: ”Polnaya entsiklopediya imen. Zenskie imena.”. AST, 2008, sivu 315

### Viitteet
Dino Ciani

**Dino Ciani** (16. kesäkuuta 1941 Fiume – 27. maaliskuuta 1974 Rooman lähistö) oli italialainen pianisti.

Ciani aloitti pianonsoiton opintonsa Genovassa ja Roomassa. Hän sai sitten Pariisissa opetusta Alfred Cortot'lta, jonka kanssa hänelle kehittyi merkittävä taiteellinen suhde. Vuonna 1961 Ciani voitti toisen palkinnon Budapestissa järjestetyssä Liszt–Bartók-kilpailussa. Hän kiersi kansainvälisesti sooloresitalistina ja orkesterien solistina. Hän soitti muiden muassa Gianandrea Gavazzenin, Carlo Maria Giulinin, Riccardo Mutin ja Claudio Abbadon johdolla. Ciani teki viimeisen esiintymisensä Chicagossa helmikuussa 1974. Hän kuoli auto-onnettomuudessa lähellä Roomaa 27. maaliskuuta 1974.

Ciani teki äänityksiä muun muassa Ludwig van Beethovenin ja Frédéric Chopinin sonaateista ja konsertoista.

## Lähteet
William Gregor

**William Gregor** (1761–1817) oli cornwallilainen pastori ja kemisti ja alkuaineen titaani löytäjä. 

Vuonna 1791 hän tutki ilmeniittimalmia, ja kun hän poisti siitä suolahapon avulla raudan ja liuotti jäljelle jääneen osan rikkihappoon, syntyi titaanidioksidia.

## Lähteet

## Aiheesta muualla
* https://www.samaterials.com/content/when-titanium-was-discovered.html
Susan May Pratt

**Susan May Pratt** (s. 8. helmikuuta 1974) on yhdysvaltalainen näyttelijä.

Prattin isä työskenteli fysiikan professorina. Pratt keskeytti koulunkäyntinsä 16-vuotiaana työskennelläkseen mallina. Hän työskenteli mallina Italiassa ja Japanissa. Pratt opiskeli kaksi vuotta Bard College at Simon's Rockissa. Hänen myöhemmät arkkitehtuurin opintonsa Parsons School of Designissa jäivät kuitenkin kesken näyttelijän uran johdosta. Pratt debytoi näyttelijänä vuonna 1998 *[[Kova laki|Kovan lain]]* jaksossa. Elokuvadebyyttinsä hän teki samana vuonna pienessä roolissa elokuvassa *[[Unohda menneet]]*.

Pratt tunnetaan varsinkin elokuvasta *[[10 Things I Hate About You]]* (1999). Vuonna 2002 hän sai parhaan naisnäyttelijän palkinnon Milanon elokuvajuhlilla roolistaan elokuvassa *[[Searching for Paradise]]*. Muita elokuvia, joissa Pratt on esiintynyt, ovat olleet *[[Repäisevät treffit]]* (1999), *[[Center Stage]]* (2000), *[[Undermind]]* (2003), *[[Open Water 2: Adrift]]* (2006) ja *[[The Gift (vuoden 2015 elokuva)|The Gift]]* (2015). Vuosien 2003–2017 välillä Pratt esiintyi vierailevana tähtenä ja toistuvissa rooleissa lukuisissa televisiosarjoissa. Näihin kuuluivat *[[Siskoni on noita]]*, *[[C.S.I.]]*, *[[Aavekuiskaaja]]*, *[[Mad Men]]*, *[[Masters of Sex]]* ja *[[Outcast (televisiosarja)|Outcast]]*. Vuonna 2020 Pratt kertoi, ettei enää työskennellyt näyttelijänä. Hän oli palannut korkeakouluopintojen pariin näyttelijän töiden vähennettyä.

Pratt meni naimisiin näyttelijä Kenneth Mitchellin kanssa toukokuussa 2006. Pariskunnalle syntyi kaksi lasta. Pariskunta oli tavannut toisensa televisioelokuvan *[[Charms for the Easy Life]]* (2002) kuvauksissa. Avioliitto jatkui, kunnes Kenneth Mitchell kuoli ALS-tautiin helmikuussa 2024.

## Lähteet

## Aiheesta muualla
*
Härkävene

**Härkävene** oli tasankointiaanien käyttämä venetyyppi. Pajusta ja biisoninnahasta valmistettuja kulhomaisia veneitä käytettiin jokien ylittämiseen.

Härkäveneen eli englanniksi *bull boat* nimen alkuperästä on esitetty usein väärää teoriaa, jonka mukaan veneen nimi juontuisi siitä, että niiden rakentamiseen käytettiin nimenomaan biisonihärkien nahkaa. Todellisuudessa nimi on väännös ranskan kielen palloa tarkoittavasta sanasta *boule*, joka taas viittasi veneiden puolipallomaiseen muotoon. Ensimmäisinä eurooppalaisina veneiden käyttöä kuvailivat ranskalaiset Missourijoen ylävarrella 1700-luvulla. 

Härkäveneitä valmistettiin etenkin tasankointiaanien parissa Pohjois-Amerikan suurten jokien varsilla. Niiden päätarkoituksena oli jokien ylittäminen. Veneet valmistetiin pajukehikosta ja biisonin nahasta. Venettä soudettiin yhdellä melalla. Tavaralla täytettyjä veneitä saatettiin myös vetää jokien yli hevosilla, tai työntää niitä uimalla.

Etelä-Amerikassa käytettiin hieman samanlaisia *[[Pelota (vene)|pelota]]* (pallo) nimisiä veneitä. Coracle on puolestaan samantapainen walesilainen vene.

## Lähteet
Kunstsilo

**Kunstsilo** (”Taidesiilo”) on Norjan Kristiansandissa sijaitseva toukokuussa 2024 avautunut taide- ja kulttuurikeskus. Se yhdistää Sørlandetin taidemuseon ja Norjan öljyrahaston johtajan Nicolai Tangenin yksityiskokoelman. Nimensä mukaisesti Kunstsilo on rakennettu entiseen viljasiiloon, joka on alun perin valmistunut vuonna 1935.
## Lähteet

## Aiheesta muualla
Niina Alho

**Niina Hannele Alho** (s. 16. elokuuta 1982) on suomalainen poliitikko. Alho on koulutukseltaan lähihoitaja, sairaanhoitaja ja terveystieteiden maisteri. Hänet valittiin kevään 2025 aluevaaleissa jatkokaudelle aluevaltuustoon, joka valitsi hänet aluehallituksen puheenjohtajaksi. Puoluekannaltaan hän on sosialidemokraatti.

### Koulutus
Alho on kirjoittanut ylioppilaaksi Turun iltalukiosta vuonna 2002. Hän opiskeli lukio-opintojen ohessa lähihoitajaksi Turun ammatti-instituutissa ja valmistui ensihoidon koulutusohjelmasta vuonna 2003. Tästä tutkinnosta hän sai myös stipendin opintomenestyksestä. Vuonna 2006 Alho valmistui sairaanhoitajaksi Turun ammattikorkeakoulusta. Vuonna 2016 hän valmistui Itä-Suomen yliopistosta terveystieteiden maisteriksi, pääaineenaan terveyshallintotiede.     Nyt Alho opiskelee Turun Yliopistossa kauppatieteitä. Alho valittiin Turun AMK:n vuoden alumniksi 2023. 

### Poliittinen ura
Alho valittiin Kaarinan kaupunginvaltuustoon vuoden 2017 kuntavaaleissa. Hän istui ensimmäisen valtuustokautensa kaupunginhallituksessa. Alho oli ehdolla vuoden 2019 eduskuntavaaleissa saaden 3239 ääntä.  Hän ei kuitenkaan tullut valituksi. Marraskuussa 2019 hänet valittiin Varsinais-Suomen SDP:n puheenjohtajaksi. Jossa hän toimii jo kolmatta kauttaan.  Kuntavaaleissa 2021 Alho nousi SDP:n listan kärkeen 409 äänellä. Hänet valittiin valtuustokauden alussa kaupunginvaltuuston puheenjohtajaksi  ja hän on kaupungin historiassa ensimmäinen nainen valtuuston puheenjohtajana. Vuoden 2022 aluevaaleissa Alho valittiin 1060 äänellä valtuustoon.  Alho valittiin myös osa-aikaiseen (50%) aluehallituksen 2. varapuheenjohtajan tehtävään.  Vuoden 2023 eduskuntavaaleissa Alho paransi kannatustaan 4747 äänellä, jolloin hänestä tuli myös Varsinais-Suomen SDP:n varakansanedustaja.   SDP:n 47. puoluekokouksessa Alho valittiin puoluehallituksen jäseneksi.

Kevään 2025 kunta- ja aluevaaleissa Alho valittiin jatkokaudelle Kaarinan kaupunginvaltuustoon äänikuningattarena sekä jatkokaudelle aluevaltuustoon.

## Lähteet
Senjahopen

**Senjahopen** tai **Senjehopen** on taajama Senjan kunnassa Tromssan läänissä Norjassa. Taajaman pinta-ala on 0,4 neliökilometriä ja asukasluku 257 vuonna 2023.
## Lähteet

## Aiheesta muualla
Kuukautisvapaa

**Kuukautisvapaa** on kuukautisten takia pidettävä palkallinen vapaa. Se sallii työntekijän olla poissa töistä silloin, kun työnteko on kuukautisoireilun takia vaikeaa. Joillain ihmisillä on esimerkiksi niin vaikeita kuukautiskipuja, että ne estävät päivittäisten arkiaskareiden teon ja heikentävät työn tuottavuutta. Vapaan työntekijä käyttää oireiden hoitamiseen ja toipumiseen.

Kuukautisvapaa on saanut osakseen sekä paljon kannatusta että vastustusta. Kannattajien mukaan kuukautisvapaa tekee kuukautisista normaalimpana pidetyn asian ja siten edistää sukupuolten tasa-arvoa. Vapaan avulla työntekijän ei myös tarvitsisi käyttää tavallisia sairauslomapäiviään kuukautisten vuoksi. Vastustajat puolestaan pelkäävät, että vapaa vahvistaa kielteisiä stereotypioita naisista ja uskomuksia geneettisestä determinismistä, minkä seurauksena työnantajat alkavat syrjiä naisia. Sellaisten stereotypioiden ja uskomusten mukaan naiset ovat järjettömiä, vähemmän pidettäviä tai jopa miehiä alempiarvoinen sukupuoli, ja kuukautiset ovat merkki heidän hauraudestaan.

Japanin työlainsäädäntöön lisättiin vuonna 1947 oikeus kuukautisvapaaseen. Vuonna 1948 myös Indonesia otti käyttöön samanlaisen lain. Muita maita, joissa jonkinlainen oikeus kuukautisvapaaseen on kirjattu lainsäädäntöön, ovat Taiwan, Etelä-Korea ja Vietnam. Vuonna 2023 Espanja otti ensimmäisenä Euroopan maana käyttöön lain, joka sallii lääkärintodistuksella korkeintaan viisi palkallista kuukautisvapaapäivää kuukaudessa. Yhdysvalloissa, Intiassa ja Australiassa on yksittäisiä työnantajia, jotka myöntävät kuukautisvapaata.

## Lähteet
Omasvuonon kirkko

**Omasvuonon kirkko** () on Omasvuonon kunnassa Tromssan läänissä sijaitseva puinen pitkäkirkko vuodelta 1952.
## Lähteet

## Aiheesta muualla
Vik (Kvæfjord)

**Vik** tai **Vikvågen** on taajama Kvæfjordin kunnassa Tromssan läänissä Norjassa. Taajaman pinta-ala on 0,3 neliökilometriä ja asukasluku 276 vuonna 2023.
## Lähteet

## Aiheesta muualla
Husøy (Senja)

**Hysøy** on taajama Senjan kunnassa Tromssan läänissä Norjassa. Taajaman pinta-ala on 0,12 neliökilometriä ja asukasluku 302 vuonna 2023. Se sijaitsee pienellä samannimisellä saarella, johon on siltayhteys Senjasta.

## Historia
Husøy on ollut merkittävä kalastajien kokoontumispaikka jo muinaisista ajoista lähtien, ja kaupankäynti on ollut osa sen historiaa jo 1600-luvulta lähtien. Vuonna 1686 vero-oikeudelle tehdyssä valituksessa mainitaan kuusi kaupunkilaista, jotka kävivät kauppaa Husøyssä, ja osa heistä oli aloittanut kaupankäynnin siellä jo ennen vuotta 1650.

## Lähteet

## Aiheesta muualla
Rådmansgatan

**Rådmansgatan** on katu Östermalmin ja Vasastadenin kaupunginosissa Tukholmassa. Se ulottuu itä-länsisuunnassa Lill-Jans Plan -aukiolta Dalagatanille.
## Kuvia

Stockholm subway radmansgatan 20050808 001.jpg|Rådmansgatanin metroasema
Hjalmar Söderberg, Rådmansgatan 73.JPG|Rådmansgatan 73: Hjalmar Söderbergin asunto vuosina 1905–1908.
Astraea 14.JPG|Rådmansgatan 76: Sune Malmquistin suunnittelema asuintalo vuodelta 1978 on rakennettu muistuttamaan 1920-luvun klassisismia.

## Lähteet

## Aiheesta muualla
Minun kansani, minun rakkaani

**Minun kansani, minun rakkaani** (alk. **Beloved**) on Toni Morrisonin vuonna 1987 ilmestynyt romaani. 

Teos on ilmestynyt vuonna 1988 Kaarina Sonckin suomennoksena Tammen kustantamana. Minun kansani, minun rakkaani on palkittu Pulitzer-palkinnolla ilmestymistään seuraavana vuonna.

Romaani kertoo karanneesta naisorjasta Sethestä, joka asuu tyttärensä kanssa Ohiossa Yhdysvaltain sisällissodan jälkeen. Sethe joutuu kohtaamaan menneisyytensä, kun taloon ilmestyy mies entisestä elämästä ja nuori nainen nimeltä Rakkain.

## Lähteet
Paul Buckmaster

**Paul John Buckmaster** (13. kesäkuuta 1946 Lontoo – 7. marraskuuta 2017) oli brittiläinen muusikko, säveltäjä, sovittaja ja orkesterinjohtaja. Hän oli klassisesti koulutettu sellisti, joka siirtyi 1960-luvun lopulla populaarimusiikin pariin. Buckmaster työskenteli esimerkiksi Elton Johnin ja David Bowien kanssa. Hänen yhteistyökumppaneihinsa lukeutui myös useita italialaisia artisteja, kuten Angelo Branduardi, Eros Ramazzotti ja Riccardo Cocciante.

## Lähteet

## Aiheesta muualla
*Virallinen sivusto
Edouard Suenson

**Edouard Suenson** (13. huhtikuuta 1805 – 16. toukokuuta 1887) oli tanskalainen vara-amiraali, joka muistetaan ensimmäisestä Saksa-Tanskan sodasta 1848–1851 sekä Helgolandin meritaistelusta 1864.

Monument for viceadmiral Edouard Suenson.jpg|Suensonin muistomerkki Kööpenhaminassa.

## Lähteet

## Aiheesta muualla
Émilie Charmy

**Émilie Charmy** (2. huhtikuuta 1878 Saint-Étienne – 7. marraskuuta 1974 Pariisi) oli ranskalainen taidemaalari.

Charmy jäi orvoksi 15-vuotiaana. Hän muutti Pariisiin vuonna 1903. Charmyn teoksia oli näytteillä vuoden 1905 Syyssalongissa, jossa taidekriitikko Louis Vauxcelles'n sanavalinnan pohjalta sai alkunsa fauvismin käsite. Charmy omaksui ensimmäistä maailmansotaa edeltäneisiin teoksiinsa vaikutteita myös impressionismista ja postimpressionismista. Hän oli töillään edustettuna maineikkaassa vuoden 1913 Armory Show'ssa. Charmyn myöhempää tyyliä on luonnehdittu "modernistiseksi naturalismiksi". Berthe Weill asetti hänen teoksiaan säännöllisesti näytteille.

Charmyn töitä pidettiin omana aikana provokatiivisina. Ne muun muassa rikkoivat ajan sukupuolinormeja; kriitikot kiinnittivät huomionsa teosten "miehisiksi" koettuihin piirteisiin. Charmy käsitteli osassa teoksistaan rohkeasti seksuaalisia teemoja. Hän tuli tunnetuksi naisia esittävistä alastonkuvista ja bordellien kuvauksista. Charmy maalasi myös maisema- ja muotokuvia. Hänen menestyksensä jatkui 1930-luvulle, mutta toinen maailmansota rikkoi suurimman osan hänen henkilökohtaisista ja ammattimaisista verkostoistaan. Charmy teki tämän jälkeen muun muassa omakuvia, mutta ei enää saanut juuri julkista näkyvyyttä. Charmyn puoliso oli taidemaalari Georges Bouche. Charmy sai Kunnialegioonan upseerin arvon. Hänen työnsä on saanut osakseen uutta suosiota 1990-luvulta lähtien, ja hänelle omistettuja näyttelyitä on sittemmin pidetty eri maissa.

## Lähteet
Junior’s Eyes

**Junior’s Eyes** oli brittiläinen rockyhtye. Se julkaisi vuonna 1969 ainoan albuminsa *Battersea Power Station*. Yhtye hajosi vuoden 1970 alussa.

Junior’s Eyes toimi 1960-luvun lopulla myös David Bowien taustayhtyeenä. Yhtyeen soolokitaristi ja lauluntekijä Mick Wayne soitti Bowien vuonna 1969 julkaistulla singlellä ”Space Oddity” ja muutamissa muissa kappaleissa. Waynea lukuun ottamatta yhtyeen kokoonpano vaihteli suuresti.

## Albumit
* 

## Lähteet
Tyyne Niemi

**Tyyne Niemi** (13. syyskuuta 1901 Helsinki – 30. elokuuta 1991 Helsinki) oli suomalainen lähetystyöntekijä ja lastentarhanopettaja ja -johtaja, joka toimi vuosikymmenien ajan Japanissa.

## Henkilöhistoria
Tyyne Niemen vanhemmat olivat kauppias Konstantin Niemi ja Emma Muje. Hän valmistui lastentarhanopettajaksi Ebeneser-seminaarista Helsingissä 1921. Niemi oli Nuorten Ystävät -yhdistyksen Tuirassa sijainneen lastentarhan johtaja Oulussa 1921–1925, Suomen Luterilaisen Evankeliumiyhdistyksen (SLEY) lähetystyöntekijä Japanissa 1926–1933, 1935–1939, 1948–1954, 1956–1961 ja 1961–1968, työssä Mannerheimin Lastensuojeluliiton lastentarhassa Suonenjoen lisvedellä 1940–1941 ja Ebeneser-seminaarin opettaja Helsingissä 1941–1947. Hän sai Japanin keisarin myöntämän Pyhän Aarteen mitalin IV vuonna 1968, toimittuaan Japanissa 1920-luvulta aina 1960-luvun lopulle asti.

Japanissa Niemi johti kaikkiaan kolmea lastentarhaa, joista yhden hän perusti ja rakennutti itse. Vuosina 1926–1933 hän toimi Naganon piirikunnassa Iidan kaupungissa ja vuodesta 1935 Sapporossa, jonne hän perusti nykyaikaisen Mebae-lastentarhan. Palattuaan sotien jälkeen Japaniin 1948 Niemi johti Tokiossa Ookayaman lastentarhaa aina eläkkeelle jäämiseensä saakka. Hänellä oli tuolloin myös japanilainen kasvattitytär ja -poika. 

## Julkaisuja
* *Minä menen taivaaseen*, 1936

## Lähteet

## Kirjallisuutta
* 

## Aiheesta muualla
*
Nederlandse Spoorwegen

**Nederlandse Spoorwegen** (**NS**) on Alankomaiden kansallinen rautatieyhtiö. Valtio-omisteinen yhtiö perustettiin vuonna 1938 ja se on Alankomaiden suurin rautatieliikennöitsijä.

NS liikennöi muun muassa *Sprinter*-taajamajunia ja InterCity-junia. Jotkin junat kulkevat myös naapurimaihin, kuten Belgiaan.

## Lähteet
Annmari

**Annmari** on naisen etunimi. Se on yhdysnimi, joka pohjautuu Annaan ja Mariaan. Vuosina 1986–1992 Annmarilla oli Ruotsin almanakassa nimipäivä 7.&nbsp;elokuuta.

Digi- ja väestötietoviraston mukaan Suomessa on toukokuuhun 2024 mennessä tilastoitu noin 100–110 Annmari-nimistä naista.

## Tunnettuja Annmareja
* Annmari Viljanmaa (s. 1973), suomalainen maastohiihtäjä ja kestävyysjuoksija

## Lähteet
Eri pöydissä

**Eri pöydissä** (*Separate Tables*) on Delbert Mannin ohjaama yhdysvaltalainen draamaelokuva vuodelta 1958. Kahteen Terence Rattiganin yksinäytöksiseen näytelmään perustuvan mustavalkoisen elokuvan pääosissa näyttelevät Deborah Kerr, Rita Hayworth, David Niven ja Burt Lancaster. Elokuva sai seitsemän Oscar-ehdokkuutta, joista se toi parhaan miespääosan palkinnon David Nivenille ja parhaan naissivuosan palkinnon Wendy Hillerille. Niven palkittiin myös Golden Globe -gaalassa, jossa elokuvalla oli neljä muutakin ehdokkuutta.

## Juoni
Etelä-Englannin rannikolla sijaitsevan lomahotellin asukeiksi on kertynyt joukko elämässään kärsineitä, yksinäisiä ihmisiä, joiden keskusteluihin elokuva keskittyy varsinaisen tapahtumajuonen sijasta. David Niven on ikääntynyt ja kaidalta tieltä horjahtanut majuri, Deborah Kerrin hahmo on äitinsä (Gladys Cooper) vallan alla elävä hermoherkkä ikäneito. Burt Lancaster esittää alkoholisoitunutta kirjailijaa, jonka ex-vaimo (Rita Hayworth) ilmestyy yllättäen hotelliin. Lopputilanteen viimeiseen istumajärjestykseen hotelliravintolan pöydissä päädytään kunkin henkilöhahmon kertoman elämäntarinan myötä. Hotellin johtajatarta näyttelee Wendy Hiller, joka palkittiin Nivenin tavoin Oscarilla.

## Vastaanotto
Elokuva on esitetty Suomen televisiossa heinäkuussa 1967 ja syyskuussa 1978, jolloin *Helsingin Sanomissa* Mauri Taviola piti sitä kohtalaisen toimivana huoneteatterisovituksena, jota hyvät näyttelijäsuoritukset kantavat.

## Uusintaversio
Rattiganin teksteistä ohjasi John Schlesinger vuonna 1983 oman elokuvaversionsa, jossa näyttelevät muiden muassa Julie Christie, Alan Bates ja Claire Bloom.

## Lähteet

## Aiheesta muualla
*
Dagmar von Essen

**Hilma Dagmar von Essen** (12. kesäkuuta 1881 Jepua – 16. elokuuta 1965 ) oli Lotta Svärd -järjestön aktiiveja 1920-luvulta lähtien ja ruotsinkielisen kansankorkeakoulun johtaja Porvoon maalaiskunnassa

Dagmar von Essen oli tilanomistaja Otto Henrik von Essenin ja Amanda os. Krankin tytär. Hän työskenteli Loviisan lähellä Kuggomin kotitalousopiston johtajana, kunnes hänet nimitettiin Porvoon ruotsinkielisen kansankorkeakoulun johtajaksi.

Dagmar von Essen oli sisarensa Hellin von Essenin kanssa Lottajärjestön Porvoon maalaiskunnan Lotta Svärd -yhdistyksen perustajajäseniä. Kun Dagmar von Essen valittiin toimikaudeksi 1923–1924 Lotta Svärd -järjestön keskusjohtokunnan puheenjohtajaksi, hän otti virkavapaata varsinaisesta työstään. Näin ollen von Essen oli Lottajärjestön ensimmäinen palkkajohtaja. Lisäksi von Essen hoiti vuoden verran Lotta Sväd -järjestön muonitusjaoston päällikkyyttä, toimi vuosina 1922–1923 ja 1929–1932 Uudenmaan eteläisen (Nylands södra) lottapiirin johtokunnassa sekä Porvoon ruotsinkielisen lottaosaston puheenjohtajana vuosina 1930–1936. 

Dagmar von Essen kuoli 84 vuoden iässä 16. elokuuta 1965.

## Lähteet
Hellin von Essen

**Hellin Linda von Essen** (myöh. **Fock**; 14. elokuuta 1887 Jepua – 5. heinäkuuta 1962 Emäsalo, Porvoon maalaiskunta) oli Lotta Svärd -järjestön 1920-luvun alussa järjestön perustajia eli keväällä 1920 nimitetyn keskusjohtokunnan jäsen.

Hellin von Essen oli tilanomistaja Otto Henrik von Essenin ja Amanda os. Krankin tytär.

Hellin von Essen oli sisarensa Dagmar von Essenin kanssa Lottajärjestön Porvoon maalaiskunnan Lotta Svärd -yhdistyksen perustajajäseniä. Hellin nimitettiin keväällä 1920 Lotta Svärd -järjestön keskusjohtokuntaan. Hän oli ainoa jäsen, joka jatkoi varsinaisessa keskusjohtokunnassa vuonna 1921, jossa hän toimi vuodet 1921–1923. Hän toimi tällöin myös järjestön muonitusjaoston päälikkönä ja toisena keskusjohtokuntavuotena sen varapuheenjohtajana. 

Hellin von Essen avioitui vuonna 1923 apteekkari Nicolai Fockin kanssa ja muutti Tammisaareen. Kun hän ei enää asettunut ehdolle keskusjohtokuntaan, sisar Dagmar seurasi häntä keskusjohtokunnan jäsenenä.

Hellin Fock kuoli 5. heinäkuuta 1962 74 vuoden iässä.

## Lähteet
Tanskan valtion taidemuseo

**Tanskan valtion taidemuseo** () on Kööpenhaminassa sijaitseva Tanskan kansallisgalleria. Nykyinen Vilhelm Dahlerupin suunnittelema museorakennus avattiin vuonna 1896. Tätä ennen kokoelma oli ollut esillä Christiansborgin linnassa vuoden 1884 tulipaloon saakka.

Museossa on sekä tanskalaista että ulkomaista taidetta 1300-luvulta nykypäivään. Esimerkiksi Lucas Cranach vanhemman teoksia on enemmän kuin missään muualla Saksan ulkopuolella. Lapsille on oma osastonsa, Børnenes Kunstmuseum.

Vajaalla puolella miljoonalla vuosittaisella kävijällään museo kuuluu Tanskan suosituimpiin nähtävyyksiin.

## Kuvia

The Danish National Museum of Art.jpg|Museon lisäsiipi vuodelta 1998.
Interior - Statens Museum for Kunst - DSC08266.JPG|Yksi näyttelysaleista.
Kristus som den lidende frelser.jpg|*Kristus kärsivänä lunastajana* (Andrea Mantegna, 1495)
Dosseringen ved Sortedamssøen 1838.jpg|*Udsigt fra Dosseringen ved Sortedamssøen mod Nørrebro* (Christen Købke, 1838)


## Lähteet

## Aiheesta muualla

* Museon verkkosivut
Hlynjany

**Hlynjany** () on kaupunki Ukrainan Lvivin alueen Lvivin piirissä. Se sijaitsee Läntisen Bugin vesistöön kuuluvan Perehnojivkajoen varrella, 41 kilometriä aluekeskus Lvivistä itään.

Tammikuun keskilämpötila on −4,0 ja heinäkuun +18,1 celsiusastetta. Keskimääräinen vuosisademäärä on 710 millimetriä.

Arkeologisen aineiston perusteella seutu oli asuttu jo paleoliittisellä aikakaudella noin 20 000 sitten. Paikkakunnan ensimmäinen kirjallinen maininta on vuodelta 1379. Magdeburgin oikeudet vuonna 1397. Kaupunkityyppinen taajama 1940, piirikeskus 1940–1962 ja kaupunki 1993.

Ukrainan tilastokeskus arvioi kaupungin väkiluvuksi 2&nbsp;954 (2022). Vuonna 2001 siellä oli 3&nbsp;378 asukasta, joista ukrainalaisia oli pääosa. Vuonna 1989 kaupunkiin kirjattiin 3&nbsp;846 asukasta. 

Hlynjany on Ukrainan kesän 2020 aluehallintouudistuksen jälkeen kuulunut Lvivin piiriin; sitä ennen se oli Zolotšivin piirin alainen kaupunki.

Kaupungin arkkitehtuurisesti ja kulttuurihistoriallisesti arvokkaisiin rakennuksiin lukeutuvat muun muassa asutuksen jäänteet (1000-1200 -luvulta), yhteisötalo Narodnyi dim (1710) ja puinen Jumalanäidin kirkko (1749).


Народний дім у Глинянах (01).jpg| Kansantalo (Narodnyi dim, 1710).
Церква Успіння Богородиці 3.jpg| Jumalanäidin kirkko (1749).
Глиняни. Костел Святого Духа.jpg| Pyhän Hengen kirkko.
Церква Св. Миколая м. Глиняни 01.jpg| Pyhän Nikolauksen kirkko.
Церква Св. Анни м. Глиняни 04.jpg|Pyhän Annan kirkko.

## Lähteet

## Aiheesta muualla
Koulutus Saksassa

**Koulutus Saksassa** koostuu yleissivistävästä ja ammatillisesta koulutuksesta sekä korkeakoulutuksesta. 

Akateemiseen ja ammatilliseen tutkintoon johtavat koulupolut erkanevat toisistaan jo neljännen kouluvuoden jälkeen, vaikka putkesta toiseen siirtyminen on jossain määrin mahdollista.

Vuoden 2000 PISA-tulokset olivat Saksassa huonot. Saksan koulujärjestelmää on sen jälkeen uudistettu rajusti.  Seuraavan kymmenen vuoden aikana Pisa-tulokset paranivat, mutta sosiaaliset erot ja oppilaiden tausta näkyvät oppimistuloksissa edelleen. Sitä seuraavan kymmenen vuoden aikana tulokset laskivat. Digitaalisuus on Saksan koululaisten elämässä paljon vähemmän läsnä kuin esimerkiksi Suomessa, ja vaikka tämä jossain määrin parantaa keskittymistä, se oli suuri ongelma korona-ajan etäopetuksen käynnistämisessä.

Koulutus on osavaltioiden vastuulla, ja siinä on alueellisia eroja.

## Koulutusjärjestelmä
Oppivelvollisuus alkaa kuusivuotiaana ja jatkuu joko yhdeksän kokopäiväistä kouluvuotta oppikoulussa (Gymnasium) tai kymmenen kouluvuotta muissa koulupoluissa. Tämän jälkeen on vielä velvollisuus opiskella ainakin osa-aikaisesti, esimerkiksi oppisopimuksella,  kolmen vuoden ajan.

## Varhaiskasvatus ja perusaste
Varhaiskasvatus tai esiopetus ei ole Saksassa pakollista. Sitä järjestävät lähinnä yksityiset toimijat, kirkko ja vanhempainyhdistykset. Osavaltio ei kilpaile näiden kanssa, vaan tarjoaa päivähoitoa vain, jos yksityistä palveluntarjoajaa ei ole.

Osavaltiosta riippuen neljästä kuuteen vuotta kestävä peruskoulu on kaikille yhteinen, jonka jälkeen oppilas hakee koulumenestyksestä riippuen erityyppisiin koulutusputkiin. Opettaja antaa vanhemmille suosituksen, minkälainen koulutus hänen mielestään sopisi kullekin oppilaalle.

## Toinen kouluaste
Toisella asteella linjat ovat Hauptschule, Realschule, Gymnasium tai edellä mainittujen yhdistelmä Gesamtschule.

Hauptschule on vähiten vaativa koulu: se täyttää oppivelvollisuuden mutta ei juuri valmenna jatko-opintoihin. Monet osavaltiot ovat luopuneet Hauptschuleista.

Realschule antaa yleissivistävää opetusta pohjaksi ammatillisiin opintoihin. Sieltä voidaan jatkaa joko ammattikouluun (Berufsfachschule, 2–3 vuotta) tai yritysten järjestämään oppisopimuskoulutukseen (Duales System, 2–4 vuotta).

Gymnasium johtaa ylioppilastutkintoon (Abitur) ja sieltä yliopistomaailmaan.

Gesamtschule yhdistää Realschulea ja Gymnasiumia, ja sieltä voi jatkaa joko ammattikouluun tai kahdeksi viimeiseksi vuodeksi Gymnasiumin puolelle valmistautumaan ylioppilaskirjoituksiin.

## Kolmas kouluaste
Kolmannella asteella on yliopistojen (Universität) lisäksi ammattikorkeakouluja (Fachhochschule).

Saksassa toimii yli neljäsataa korkeakoulua. Suureen osaan koulutusohjelmia pääsee opiskelemaan ilman pääsykoetta tai koulutodistuksen arvosanoihin perustuvaa karsintaa.

## Lähteet
Panimoyhtiö X

**Panimoyhtiö X** on Jyväskylässä toimiva pienpanimo. Se perustettiin alun perin kiertolaispanimona vuonna 2018, mutta vuonna 2019 yritys sai omat panimotilat Palokan Heinämäestä. Toukokuuhun 2024 mennessä panimoyhtiö oli valmistanut 118 erilaista tuotetta.

## Lähteet

## Aiheesta muualla
* Panimoyhtiö X:n kotisivut
* Panimoyhtiö X Suomen Pienpanimot -sivustolla
Freddy

**Freddy** on miehen etunimi. Se on englantilainen hellittelymuoto Fredrik- ja Alfred-nimien lyhentymästä Fred.

Digi- ja väestötietoviraston mukaan Suomessa on toukokuuhun 2024 mennessä tilastoitu noin 130–140 Freddy-nimistä miestä.

## Nimipäivät
Norjassa Freddyllä on nimipäivä 14.&nbsp;marraskuuta.

Freddy-nimi sisältyi aikoinaan myös Ruotsin almanakkaan. Vuosina 1986–1992 Freddyn ruotsalainen nimipäivä oli 18.&nbsp;heinäkuuta.

## Tunnettuja Freddyjä
* Fredua ”Freddy” Adu (s. 1989), yhdysvaltalainen jalkapalloilija
* Ferdinand ”Freddy” Balta (1919–2002), ranskalainen harmonikkataiteilija
* Freddy Cannon, oik. *Frederick Anthony Picariello Jr.* (s. 1940), yhdysvaltalainen laulaja ja kitaristi
* Frederick ”Freddy” Carter (s. 1993), englantilainen näyttelijä ja ohjaaja
* Kassem ”Freddy” Deeb (s. 1955), yhdysvaltalainen pokerinpelaaja
* Fredrik ”Freddy” Ehrström (1925–2026), suomalainen kilpapurjehtija
* Freddy Fender, oik. *Baldemar Huerta* (1937–2006), yhdysvaltalainen laulaja ja kitaristi
* Freddy Jesús Fuenmayor Suárez (s. 1949), venezuelalainen piispa
* Freddy Heineken (1923–2002), alankomaalainen liikemies
* Freddy Johansson (s. 1994), *KRIMZ*, ruotsalainen elektronisen urheilun pelaaja
* Freddy Kamras (1944–2004), suomalainen elokuva-alan yrittäjä
* Freddy King, myös *Freddie King* (1934–1976), yhdysvaltalainen blueskitaristi ja laulaja
* Freddy Loix (s. 1970), belgialainen ralliautoilija
* Freddy Maertens (s. 1952), belgialainen maantiepyöräilijä
* Alfred ”Freddy” Mansveld (1911–?), belgialainen rattikelkkailija ja olympiamialisti
* Freddy Mayola (s. 1977), kuubalainen pikajuoksija ja olympiamialisti
* Freddy Meyer (s. 1980), yhdysvaltalainen jääkiekkoilija
* Freddy Milton (s. 1948), tanskalainen sarjakuvantekijä
* Freddy Quinn, oik. *Franz Eugen Helmut Manfred Niedl-Petz* (s. 1931), itävaltalainen laulaja ja näyttelijä
* Freddy Rincón (1966–2022), kolumbialainen jalkapalloilija
* Freddy Rodriguez (s. 1975), yhdysvaltalainen näyttelijä
* Farzad ”Freddy” Rouhani (s. 1963/4), yhdysvaltalainen pokerinpelaaja
* Freddy Schwienbacher (s. 1975), italialainen maastohiihtäjä

## Kuvitteellisia Freddyjä
* Frederick ”Freddy” Krueger, sarjamurhaaja *[[Painajainen Elm Streetillä (elokuvasarja)|Painajainen Elm Streetillä]]* -kauhuelokuvasarjassa

## Lähteet
Metyylidikloorisilaani

**Metyylidikloorisilaani** (CH4SiCl2) eli **dikloorimetyylisilaani** on silaaneihin kuuluva orgaaninen yhdiste. Yhdistettä voidaan käyttää polymeerien ja muiden yhdisteiden valmistukseen.

## Ominaisuudet, valmistus ja käyttö
Huoneenlämpötilassa metyylidikloorisilaani on väritöntä nestettä. Yhdiste hydrolysoituu veden vaikutuksesta silanoleiksi ja polymetyylihydrosiloksaaniksi. Aine liukenee hiilivetyihin ja dietyylieetteriin. Metyylidikloorisilaani on myrkyllistä ja voi aiheuttaa kudoksiin syövytysvammoja.

Metyylidikloorisilaania valmistetaan piin ja kloorimetaanin reaktiolla 250–450 °C:n lämpötilassa. Reaktiossa mudostuu seos, jossa on metyylidikloorisilaanin lisäksi muita kloorimetaanisilaaneja. Metyylidikloorisilaanin saantoa voidaan parantaa johtamalla reaktoriin vetyä.

Metyylidikloorisilaania käytetään polymetyylihydrosiloksaanin ja muiden polysiloksaanien valmistukseen. Sen ja alkeenien hydrosilylaatioreaktiolla valmistetaan niin ikään polymeerien valmistukseen käytettäviä silaaneja. Metyylidikloorisilaanista valmistetaan myös flusilatsolia.

## Lähteet

## Katso myös
*Diklooridimetyylisilaani
Annevi

**Annevi** on Suomessa ja Ruotsissa käytetty naisen etunimi. Se on Anneen pohjautuva uudismuodoste, joka sisältää pohjoismaisen nimipäätteen *-vi*. Sama pääte esiintyy esimerkiksi nimissä Gunnevi ja Hillevi.

Digi- ja väestötietoviraston mukaan Suomessa on vuoteen 2024 mennessä tilastoitu alle 40 Annevi-nimistä naista. Kaikki heistä ovat syntyneet ennen 2000-lukua.

## Nimipäivä
Annevilla ei ole virallista eikä yleisesti tunnustettua nimipäivää suomalaisissa kalentereissa. Vuosina 1986–1992 Annevilla oli Ruotsin almanakassa nimipäivä 21.&nbsp;huhtikuuta.

## Lähteet
Pokaran

**Pokaran** eli **Pokhran** () on ydinkokeesta tunnettu paikkakunta Intiassa.

Se sijaitsee Rajasthanin osavaltiossa, Jaisalmerin piirikunnassa reilut sata kilometriä piirikunnan keskuksesta Jaisalmerista. 
Vuonna 2011 Pokaranissa oli 23&nbsp;554 asukasta. Vuoden 2021 väestönlaskentaa lykättiin koronapandemian takia, arvio vuodelle 2024 on 33&nbsp;300 asukasta.

Pokaranissa sijaitsee Gurdwara Pokhran Sahib, historiallinen sikhitemppeli.

Pokaranin asukkaista 88% on hinduja, 11% muslimeja.

Pokaranin kunnan alueella, lähellä Loharkin ja Khetolain kyliä, on Intian armeijan *Pokhranin ydinkoealue*.  Siellä tehtiin ydinkokeet vuosina 1974 ja 1998. Virallisesti alueella ei havaita säteilyä, mutta kyläläiset ovat valittaneet terveyshaitoista.

## Lähteet

## Aiheesta muualla

* http://fortpokaran.com/2019/06/28/history-of-fort-pokhran/
The Code

**The Code** voi tarkoittaa seuraavaa:

* *The Code* (Koodi), suomalainen englanninkielinen dokumenttielokuva vuodelta 2001
* *[[The Code (elokuva)|The Code]]*, elokuva vuodelta 2009
* *[[The Code (australialainen tv-sarja)|The Code]]*, australialainen televisiosarja vuosilta 2014–2016
* ”The Code”, euroviisukappale vuodelta 2024
Licio Gelli

**Licio Gelli** (21. huhtikuuta 1919 Pistoia – 15. joulukuuta 2015 Arezzo) oli italialainen liikemies ja rikollinen. Hän oli Propaganda Due (P2) -vapaamuurariloosin suurmestari ja oli sekaantunut Italian suurimpiin sodanjälkeisiin poliittisiin ja taloudellisiin skandaaleihin.

## Elämä ja ura
Gelli erotettiin koulusta 17-vuotiaana, ja 1930-luvulla hän liittyi Mussolinin Espanjaan lähettämiin vapaaehtoisiin mustapaitojen joukkoihin, jotka tukivat Francoa Espanjan sisällissodassa. Palattuaan Italiaan hän työskenteli Pistoiassa fasistisessa puolueessa ja liittyi myöhemmin Italian sosiaaliseen tasavaltaan, ja oli siellä yhteyshenkilö fasistihallituksen ja Natsi-Saksan välillä. Sodan jälkeen häntä syytettiin antifasististen partisaanien kiduttamisesta. Hän pakeni Argentiinaan, jossa hän loi yhteyksiä, jotka myöhemmin johtivat hänen ystävyyteensä Argentiinan diktaattorin Juan Perónin kanssa. Palattuaan Italiaan hän työskenteli patjojen jousia valmistaneessa yrityksessä ja nousi nopeasti sen toimitusjohtajaksi ja useiden muiden toisiinsa liittyvien yritysten johtajaksi. Vuonna 1966 Gelli liittyi vanhaan italialaiseen P2-vapaamuurariloosiin, jonka suurmestariksi hän nousi vuonna 1973. Se toimi salaiset yhdistykset kieltävän Italian perustuslain 18 artiklan vastaisesti vuoteen 1981 asti. Toukokuussa 1981 Gellin huvilasta löydettiin poliisiratsian yhteydessä P2:n jäsenluettelo, joka johti yhteen Italian tasavallan historian vakavimmista poliittisista skandaaleista. Järjestön jäsenet pyrkivät ottamaan valtiota salaa haltuunsa luomalla maanalaisen poliittisen järjestelmän. P2-loosia kuvailtiin "valtioksi valtion sisällä". Italian kommunistinen puolue oli 1970-luvulla merkittävä voima, ja Nato-maat pelkäsivät, että Italia voisi olla altis Neuvostoliiton tukemalle vallankaappaukselle. Gellin sanotaan luoneen yhteyksiä Yhdysvaltain tiedustelupalveluun liittoutuneiden Italian miehityksen aikana, ja väitettiin, että P2 olisi saanut rahoitusta CIA:lta. Löytö osaltaan kaatoi Arnaldo Forlanin hallituksen. Gelli tuomittiin 1990-luvun puolivälissä Bolognan verilöylyn tutkinnan häiritsemisestä ja Banco Ambrosianon skandaaliin liittyen sekä kolmen milanolaisen tuomarin panettelusta ja valtiosalaisuuksia sisältävien tietojen hankkimisesta. Häntä syytettiin Roberto Calvin murhasta vuonna 2005. Häntä vastaan nostettiin 2013 uudet syytteet veropetoksesta, ja valtio otti haltuunsa hänen huvilansa, vaikka hän asui siellä kuolemaansa asti.

## Lähteet

## Aiheesta muualla
Paulette (nimi)

**Paulette** on ranskalainen naisen etunimi. Se on johdettu miehennimestä Paul.

Digi- ja väestötietoviraston mukaan Suomessa on toukokuuhun 2024 mennessä tilastoitu noin 80–90 Paulette-nimistä naista.

## Nimipäivä
Vuosina 1986–1992 Paulettella oli Ruotsin almanakassa nimipäivä 22.&nbsp;kesäkuuta.

## Tunnettuja Pauletteja
* Paulette Dubost (1910–2011), ranskalainen näyttelijä
* Paulette Dussarat (s. 1927), ranskalainen pituushyppääjä
* Paulette Goddard (1910–1990), yhdys­valtalainen näyttelijä
* Paulette Veste (s. 1928), ranskalainen kuulantyöntäjä ja kiekonheittäjä

## Lähteet
Crocus City Hall

**Crocus City Hall** on konserttitalo Krasnogorskissa Moskovan alueella Venäjällä. Crocus City Hallissa tapahtui 22. maaliskuuta 2024 terrori-isku, jossa kuoli yli 144 ihmistä ja haavoittui ainakin 551 ihmistä.

## Lähteet

## Aiheesta muualla